લોકસભાની ચૂંટણી આડે માંડ પાંચ મહિના બચ્યા છે ત્યારે RSS-VHP સહિતની સંસ્થાઓ રામ મંદિર બનાવવાની માગણી લઈને આગળ આવી રહ્યા છે. યુપીના મુખ્યમંત્રી યોગી આદિત્યનાથ અયોધ્યામાં ભગવાન રામની વિશાળ પ્રતિમા સ્થાપિત કરવા થનગની રહ્યા છે. આ બધા મહાનુભાવો અને સંસ્થાઓને એટલું જ કહેવાનું કે આ દેશને રામ મંદિર બને કે રામની પ્રતિમા સ્થપાય તેની સામે કોઈ વાંધો નથી. એ નહીં બને તો પણ એક હિંદુ તરીકે કોઈનામાં ભગવાન રામ પ્રત્યેની આસ્થા ઓછી થવાની નથી. તમામ રાજકારણીઓ પોતાના ગજવામાંથી નાણાં કાઢીને જ્યાં જે પ્રતિમાઓ બનાવવી હોય તે બનાવે, પણ આ દેશને ખરેખર જેની જરૂર છે એના પ્રત્યે દુર્લક્ષ ન સેવે. આ દેશની IITs, IIMs, IIScમાં ભંડોળના અભાવને નિવારો અને આ સંસ્થાનોમાં એવા સંશોધનો થાય તેવી અનુકૂળતા કરી આપો કે તે દેશના અર્થતંત્રને અમેરિકા અને ચીન સાથે મુકાબલો કરવાના સ્તરે પહોંચાડે. જે નાણાં પ્રતિમાઓ બનાવવા માટે ખર્ચાય છે તેને સરકારી સ્કૂલોના ભાંગેલા-તૂટેલા ઓરડા અને સારા શિક્ષકોની ભરતી પાછળ ફાળવો. બિસ્માર સિવિલ હોસ્પિટલો અને સરકારી દવાખાનાઓ તબીબો અને દવા-સંસાધનોથી સજ્જ કરવામાં એ નાણાં વાપરો. આઝાદીના સાત દાયકામાં ઓલ ઇન્ડિયા ઇન્સ્ટિટ્યૂટ ઓફ મેડિકલ સાયન્સ (AIIMS) નવી દિલ્હી જેવી માત્ર છ એઇમ્સ હજી સુધી ઊભી કરી શક્યા છીએ, બીજી 14 એઇમ્સ શરૂ થવાની રાહ જોતાં જોતાં વર્ષો નીકળી જાય તેવી સ્થિતિ પ્રવર્તી રહી છે. તો તેના માટે નાણાં ફાળવવામાં શેના ગલ્લાંતલ્લાં થઈ રહ્યા છે. આઝાદી ટાણે 32 કરોડની વસ્તી ધરાવતો આ દેશ આજે 132 કરોડની વસ્તીનો થયો છે, પણ લાખો લોકો શિક્ષણ, સ્વાસ્થ્ય અને રોજગારથી વંચિત છે. તેમને સશક્ત કરવા પાછળ આપણા રાત-દિવસ એક ન થવા જોઈએ? કોંગ્રેસને તગેડીને વર્ષ 2014માં આ દેશની જનતાએ જે જનાદેશ આપ્યો હતો તે વિકાસ માટેનો જનાદેશ હતો, મંદિર-મસ્જિદ, ગાય-બળદ, સ્મશાન અને કબ્રસ્તાન માટે તો નહોતો જ આપ્યો ને?.